Η οδηγία επιδιώκει την προστασία της υγείας και της ασφάλειας των γυναικών στον χώρο της εργασίας όταν είναι έγκυες* ή λεχώνες* ή γαλουχούσες*. Τα κράτη μέλη της Ευρωπαϊκής Ένωσης (ΕΕ) πρέπει να ενημερώνουν τους εργοδότες και τις εργαζόμενες σχετικά με τις κατευθυντήριες γραμμές της Ευρωπαϊκής Επιτροπής όσον αφορά τους κινδύνους για την υγεία και την ασφάλεια στην εργασία που εγκυμονούν οι επικίνδυνες ουσίες και οι βιομηχανικές διαδικασίες. Όταν εντοπίζεται κίνδυνος, οι εργοδότες πρέπει να ενεργήσουν με γνώμονα την προστασία των εργαζόμενων γυναικών, για παράδειγμα, μετακινώντας τες σε άλλη θέση ή χορηγώντας τους άδεια. Στην περίπτωση που χορηγείται άδεια, ο εργοδότης πρέπει να εγγυάται τα δικαιώματα που σχετίζονται με τη σύμβαση εργασίας καθώς και την καταβολή κατάλληλου επιδόματος για την αποζημίωση τυχόν απώλειας εισοδήματος. Οι έγκυες εργαζόμενες δεν υποχρεούνται να εργάζονται νυκτερινές βάρδιες, με την υποχρέωση της υποβολής ιατρικού πιστοποιητικού. Οι έγκυες εργαζόμενες μπορούν να υποβάλλονται σε εξετάσεις προγεννητικού ελέγχου κατά τις εργάσιμες ώρες χωρίς μείωση μισθού. Η οδηγία προβλέπει ελάχιστη άδεια μητρότητας 14 συνεχών εβδομάδων πριν ή/και μετά τη γέννηση, συμπεριλαμβανομένων τουλάχιστον δύο εβδομάδων υποχρεωτικής άδειας μητρότητας. Οι γυναίκες δεν πρέπει να απολύονται από την εργασία λόγω εγκυμοσύνης και μητρότητας. Ο τροποποιητικός κανονισμός (ΕΕ) 2019/1243 παρέχει στην Επιτροπή την εξουσία να εκδίδει κατ’ εξουσιοδότηση πράξεις, ώστε να προβαίνει σε καθαρά τεχνικές τροποποιήσεις του παραρτήματος I προκειμένου να λαμβάνονται υπόψη η τεχνολογική πρόοδος, οι αλλαγές των διεθνών κανονισμών ή προδιαγραφών και τα νέα πορίσματα. Το παράρτημα I περιέχει μη εξαντλητικό κατάλογο των φυσικών, βιολογικών και χημικών παραγόντων και των συνθηκών εργασίας που αναφέρεται στο άρθρο 4 της οδηγίας (αξιολόγηση και ενημέρωση). Το παράρτημα II περιέχει μη εξαντλητικό κατάλογο των παραγόντων και των συνθηκών εργασίας που αναφέρεται στο άρθρο 6 της οδηγίας (απαγόρευση έκθεσης).